Den 21-årige Elise Patricia Rasmussen, der er den yngste radikale folketingskandidat, er samtidig formand for Radikal Ungdom i Aalborg og formand for ungdomsorganisationens hovedbestyrelse. - Jeg er skuffet over den venstredrejning, De Radikale har begivet sig ind på, og hvor man har forladt midten i dansk politik. Det er jo historisk, at partiet nu er villig til at gå i regering med SF. Det er ikke i overensstemmelse med de socialliberale idéer, jeg står for. Samtidig er jeg enig med den kritik, Simon Emil Ammitzbøll har rejst af partiledelsen, siger Elise Patricia Rasmussen. Den nu tidligere folketingskandidat har foreløbig ingen planer om at melde sig ind i et andet parti. /ritzau/
Det Radikale Venstres folketingskandidat i Brønderslev-kredsen har meldt sig ud af partiet i protest mod dets venstredrejning.